KOMISIJOS REGLAMENTAS (EB) Nr. 691/2009
2009 m. liepos 30 d.
kuriuo numatomos nuo 2009 m. spalio 16 d. mokėtinos išankstinės priemokos už pieną ir papildomos išmokos, išmokos už pasėlių plotą, tiesioginės išmokos pagal priemones, nustatytas POSEI ir Egėjo jūros salų programose, bendrosios išmokos, specialiosios išmokos už ryžius, priemokos už baltyminius augalus, priemokos už avieną ir ožkieną, išmokos už galvijieną ir vienkartinės išmokos už plotus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 29 straipsnio 4 dalies a punktą,
kadangi:
(1)
Reglamento (EB) Nr. 73/2009 29 straipsnio 2 dalyje numatyta, kad išmokos pagal to reglamento I priede išvardytas paramos schemas mokamos nuo gruodžio 1 d. iki kitų kalendorinių metų birželio 30 dienos. Tačiau 29 straipsnio 4 dalies a punktu Komisijai leidžiama numatyti išankstines išmokas.
(2)
2009 m. dėl mažų žemės ūkio produktų kainų ir didelių gamybos išlaidų ūkininkai nuolat patiria rimtų finansinių ir pinigų srautų sunkumų. Siekiant palengvinti šiuos sunkumus, tikslinga leisti ūkininkams gauti išankstines iki 70 % dydžio paramos schemų išmokas, jeigu prieš išmokant tokias išankstines išmokas pagal Reglamento (EB) Nr. 73/2009 29 straipsnio 3 dalį galima patikrinti atitiktį paramos skyrimo sąlygoms. Tai taikoma šioms paramos schemoms: priemokoms už pieną bei papildomoms išmokoms ir išmokai už pasėlių plotą pagal Tarybos reglamento (EB) Nr. 1782/2003 (2) IV dalies 7 ir 10 skyrius, tiesioginėms išmokoms pagal priemones, nustatytas Tarybos reglamento (EB) Nr. 247/2006 (3) III antraštinėje dalyje numatytose POSEI programose, ir tiesioginėms išmokoms pagal priemones, nustatytas Tarybos reglamento (EB) Nr. 1405/2006 (4) III skyriuje numatytose Egėjo jūros salų programose, bendrosios išmokos schemai, specialiajai išmokai už ryžius, priemokai už baltyminius augalus, priemokoms už avieną ir ožkieną, išmokoms už galvijieną ir vienkartinės išmokos už plotus schemai, kurios numatytos atitinkamai Reglamento (EB) Nr. 73/2009 III antraštinėje dalyje, IV antraštinės dalies 1 skyriaus 1, 3, 10 bei 11 skirsniuose ir V antraštinės dalies 2 skyriuje.
(3)
Siekiant užtikrinti, kad šios išmokos būtų įtrauktos į 2010 biudžetinių metų apskaitą, jos turėtų būti mokamos nuo 2009 m. spalio 16 d. Tačiau siekiant gero finansinio valdymo, prieš išmokant išankstines išmokas, pagal Reglamento (EB) Nr. 73/2009 29 straipsnio 3 dalį reikėtų atlikti reikiamą atitikties paramos skyrimo sąlygoms patikrinimą.
(4)
Šiame reglamente nustatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės nuo 2009 m. spalio 16 d. ūkininkams gali mokėti iki 70 % dydžio toliau nurodytų rūšių išmokas pagal 2009 m. pateiktas paraiškas, jeigu užbaigtas atitikties paramos skyrimo sąlygoms tikrinimas pagal Reglamento (EB) Nr. 73/2009 20 straipsnį:
a)
priemokas už pieną bei papildomas išmokas ir išmokas už pasėlių plotą, nurodytas Reglamento (EB) Nr. 1782/2003 IV dalies 7 ir 10 skyriuose;
b)
tiesiogines išmokas pagal priemones, nustatytas Reglamento (EB) Nr. 247/2006 III antraštinėje dalyje nurodytose POSEI programose;
c)
tiesiogines išmokas pagal priemones, nustatytas Reglamento (EB) Nr. 1405/2006 III skyriuje nurodytose Egėjo jūros salų programose; ir
d)
bendrąsias išmokas, specialiąsias išmokas už ryžius, priemokas už baltyminius augalus, priemokas už avieną ir ožkieną, išmokas už galvijieną ir vienkartines išmokas už plotus, nurodytas atitinkamai Reglamento (EB) Nr. 73/2009 III antraštinėje dalyje, IV antraštinės dalies 1 skyriaus 1, 3, 10 bei 11 skirsniuose ir V antraštinės dalies 2 skyriuje.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. liepos 30 d.